A Tanács 2597/97/EK rendelete

(1997. december 18.)

a tej- és tejtermékpiac közös szervezésének a fogyasztói tejre vonatkozó kiegészítő szabályairól

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 42. és 43. cikkére,

tekintettel a Bizottság javaslatára, [1]

tekintettel az Európai Parlament véleményére, [2]

tekintettel a Gazdasági és Szociális Bizottság véleményére, [3]

mivel a tej- és tejtermékpiac közös szervezésének a fogyasztói tejre vonatkozó kiegészítő szabályairól szóló, 1971. június 29-i 1411/71/EGK tanácsi rendelet [4] célja a minőségi garancia, illetve a fogyasztói szükségleteknek és igényeknek megfelelő termékek biztosításával a lehető legnagyobb mértékben növelni a 0401 KN-kód alá tartozó termékek piacát; mivel az érintett tejtermékekre vonatkozó forgalmazási előírások megteremtése segíti a piac stabilizálását, és ezáltal a mezőgazdasági termelők megfelelő életszínvonalának biztosítását; mivel következésképp mind a termelők, mind a fogyasztók közös érdeke ilyen szabályok fenntartása;

mivel a tapasztalatok hasznosítása érdekében, illetve az érintettek számára a jogbiztonságnak a szabályok egyszerűsítésén és tisztázásán keresztül történő jobb garantálása érdekében az említett rendeletet több helyen módosítani kell, és rendelkezéseit egy új rendeletbe kell foglalni;

mivel annak érdekében, hogy kielégítsék a fogyasztók igényeit, akik egyre nagyobb jelentőséget tulajdonítanak a tejfehérjék táplálkozástani értékének, olyan szabályokat kell meghatározni, amelyek biztosítják, hogy a tejtermékek legalább a tej természetes fehérjetartalmát tartalmazzák, és amelyek lehetővé teszik a fogyasztói tej tejfehérjével, ásványi sókkal vagy vitaminokkal történő dúsítását vagy laktóztartalmának csökkentését;

mivel a nyerstej, a hőkezelt tej és a tejalapú termékek gyártásának és forgalomba hozatalának egészségügyi szabályairól szóló, 1992. június 16-i 92/46/EGK tanácsi irányelv [5] 5. cikkének (9) bekezdése bizonyos követelményeket határoz meg a fogyasztói tej összetételére vonatkozóan; mivel a következetesség érdekében azokat az előírásokat bele kell foglalni a forgalmazási előírásokról szóló rendeletbe, ugyanakkor a tapasztalatok figyelembevételével azokat módosítani kell;

mivel az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 1978. december 18-i 79/112/EGK tanácsi irányelvet, [6] valamint az élelmiszerek tápértékjelöléséről szóló, 1990. szeptember 24-i 90/496/EGK tanácsi irányelvet [7] alkalmazni kell;

mivel a következetesség biztosítása érdekében a harmadik országokból importált termékekre ugyanezeknek a szabályoknak kell vonatkozniuk;

mivel rendelkezni kell arról, hogy a tagállamok kötelesek meghatározni az ellenőrzéseket és ennek a rendeletnek a megsértése esetén alkalmazandó szankciókat,

ELFOGADTA EZT A RENDELETET:

1. cikk

(1) E rendelet meghatározza a közösségen belüli emberi fogyasztásra szánt, 0401 KN-kód alá tartozó termékekre vonatkozó előírásokat, a közegészség védelmét szolgáló intézkedések sérelme nélkül.

(2) E rendelet alkalmazásában:

a) "tej": egy vagy több tehén fejésével nyert termék;

b) "fogyasztói tej": a 3. cikkben említett olyan termékek, amelyeket további feldolgozás nélkül juttatnak el a fogyasztókhoz;

c) "zsírtartalom": az adott tejben a tejzsír száz egységnyi tejben levő, tömegben kifejezett arányát fejezi ki;

d) "fehérjetartalom": az adott tejben a fehérje száz egységnyi tejben levő, tömegben kifejezett arányát fejezi ki (a tej tömegszázalékban kifejezett összes nitrogéntartalmát 6,38-al megszorozva számított érték).

2. cikk

(1) A végső fogyasztónak csak a fogyasztói tejre megállapított követelményeknek megfelelő, feldolgozás nélküli tej szállítható vagy értékesíthető, akár közvetlenül, akár éttermek, kórházak, üzemi étkezdék vagy egyéb hasonló tömegétkeztetési egységek közvetítésével.

(2) A termékek alkalmazandó kereskedelmi megnevezései a 3. cikkben megadott megnevezések. Ezek a megnevezések csak az abban a cikkben említett termékekre alkalmazhatóak az összetett megnevezésekben történő használatuk sérelme nélkül.

(3) A tagállamok rendelkezéseket hoznak a fogyasztók tájékoztatására az érintett termékek jellegére és összetételére vonatkozóan, amennyiben az ilyen tájékoztatás hiánya zavart eredményezhet.

3. cikk

(1) A következő termékeket kell fogyasztói tejnek tekinteni:

a) nyerstej: olyan tej, amelyet nem melegítettek 40 °C fölé vagy nem tettek ki hasonló eredménnyel járó kezelésnek;

b) teljes tej: hőkezelt tej, amely a zsírtartalom vonatkozásában megfelel a következő követelmények egyikének:

- standardizált teljes tej: legalább 3,50 % (m/m) zsírtartalmú tej. A tagállamok azonban további kategóriát is megállapíthatnak a 4,00 % (m/m) vagy azt meghaladó zsírtartalmú teljes tejre,

- nem standardizált teljes tej: olyan tej, amelynek zsírtartalmát a fejési fázis óta nem változtatták meg, akár tejzsírok hozzáadásával vagy kivonásával, akár olyan tejjel való elegyítésével, amelynek természetes zsírtartalmát megváltoztatták. Tejzsírtartalma azonban nem lehet 3,50 %-nál (m/m) kevesebb;

c) félzsíros tej: olyan hőkezelt tej, amelynek zsírtartalmát legalább 1,50 %-ra (m/m) és legfeljebb 1,80 %-ra (m/m) csökkentették;

d) fölözött tej: olyan hőkezelt tej, amelynek zsírtartalmát nem több, mint 0,50 %-ra (m/m) csökkentették.

(2) Az (1) bekezdés b) pontja második francia bekezdésének sérelme nélkül, csak a következő módosítások engedhetők meg:

a) a fogyasztói tejre meghatározott zsírtartalom beállítása érdekében a természetes zsírtartalom módosítása tejszín hozzáadásával vagy kivonásával, vagy teljes tej, félzsíros tej, illetve fölözött tej hozzáadásával;

b) a tej dúsítása tejfehérjékkel, ásványi sókkal vagy vitaminokkal;

c) a laktóztartalom csökkentése glükózra vagy galaktózra történő átalakítás révén.

A tej összetételének a b) és c) pontban említett módosítása csak akkor engedélyezhető, ha ezt a termék csomagolásán kitörölhetetlenül feltüntetik úgy, hogy könnyen látható és olvasható legyen. Ezek a jelzések azonban nem érintik a 90/496/EGK irányelvben meghatározott, tápértékre vonatkozó címkézési kötelezettséget. Amennyiben fehérjék hozzáadására került sor, a dúsított tej fehérjetartalma 3,8 % (m/m) vagy annál több legyen.

A tagállamok azonban korlátozhatják vagy megtilthatják a tej összetételének a b) és c) pontban említett módosítását.

4. cikk

A fogyasztói tej:

a) fagyáspontjának a begyűjtött fogyasztói tej származási területén a nyerstej rögzített, átlagos fagyáspontjához kell közelítenie;

b) a 3,5 % (m/m) zsírtartalmú tej esetében 20 °C-on mérve legalább 1028 gramm/liter tömegűnek, illetve az ettől eltérő zsírtartalmú tej esetében azzal egyenértékű literenkénti tömegűnek kell lennie;

c) a 3,5 % (m/m) zsírtartalmú tej esetében minimum 2,9 % (m/m) fehérjét kell tartalmaznia, illetve az ettől eltérő zsírtartalmú tej esetében azzal egyenértékű koncentrációjúnak kell lennie;

d) a 3,5 % (m/m) zsírtartalmú tej esetében zsírmentes szárazanyag-tartalma 8,50 % (m/m)-nak vagy annál többnek, illetve az ettől eltérő zsírtartalmú tej esetében azzal egyenértékűnek kell lennie.

5. cikk

A Közösségbe fogyasztói tejként történő értékesítés céljából importált termékeknek meg kell felelniük ennek a rendeletnek.

6. cikk

A 79/112/EGK rendeletet alkalmazni kell, különösen a fogyasztói tej címkézéséről szóló nemzeti előírások vonatkozásában.

7. cikk

(1) A tagállamok meghozzák a szükséges rendelkezéseket e rendelet alkalmazásának ellenőrzése, a jogsértések szankcionálása, valamint a csalás megelőzése és visszaszorítása érdekében.

Az ilyen rendelkezésekről és azok bármiféle módosításáról az elfogadásukat követő hónap során értesítik a Bizottságot.

(2) A Bizottság a tej- és tejtermékpiac közös szervezéséről szóló, 1968. június 27-i 804/68/EGK tanácsi rendelet [8] 30. cikkében meghatározott eljárásnak megfelelően elfogadja e rendelet alkalmazásának részletes szabályait.

8. cikk

Az 1411/71/EGK rendelet hatályát veszti.

Az 1411/71/EGK rendeletre történő hivatkozásokat az e rendeletre történő hivatkozásoknak kell tekinteni.

9. cikk

Ez a rendelet 1998. január 1-jén lép hatályba. A 4. cikket azonban 1999. januártól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. december 18-án.

a Tanács részéről

az elnök

F. Boden

[1] HL C 267., 1997.9.3., 93. o.

[2] HL C 339., 1997.11.10.

[3] 1997. október 29-i vélemény (a Hivatalos Lapban még nem tették közzé).

[4] HL L 148., 1971.7.3., 4. o. A legutóbb a 2138/92/EGK rendelettel (HL L 214., 1992.7.30., 6. o.) módosított rendelet.

[5] HL L 268., 1992.9.14., 1. o. A legutóbb a 96/23/EK irányelvvel (HL L 125., 1996.5.23., 10. o.) módosított irányelv.

[6] HL L 33., 1979.2.8., 1. o. A legutóbb a 97/4/EK irányelvvel (HL L 43., 1997.2.14., 21. o.) módosított irányelv.

[7] HL L 276., 1990.10.6., 40. o.

[8] HL L 148., 1968.6.28., 13. o. A legutóbb az 1587/96/EK rendelettel (HL L 206., 1996.8.16., 21. o.) módosított rendelet.

--------------------------------------------------